Dôvodová správa

Všeobecná časť

Smernica Rady 19/2001/ EHS upravuje oblasť vzdelávania a uznávania odborných kvalifikácií vo všetkých dotknutých zdravotníckych povolaniach tak, že explicitne vymenúva špecializačné odbory, ktoré v rámci Európskej únie je možné uznať automaticky. Odbory, ktoré nie sú vymenované taktiež môžu členské štáty EÚ uznať, avšak na rozdiel od automatického uznania, môžu vyžadovať ďalšie podklady o ich obsahu, rozsahu vzdelávania a klásť osobitné požiadavky na prípadné doplnenie vzdelávania v prípade uplatnenia občana SR v inom členskom štáte. 

Vzhľadom na akútnu požiadavku praxe osobitne pripravovať lekárov špecialistov v odbore diabetológia, poruchy látkovej premeny a výživy z dôvodu zvýšeného výskytu prípadov chorôb na diabetes mellitus (v priebehu rokov od 1990 do 2002 ide o 2,3 násobný nárast) ako aj špecialistov v odbore primárna starostlivosť o deti a dorast pre potreby zabezpečenia komplexnej starostlivosti zameranej na klinickú a primárnu pediatriu, Ministerstvo zdravotníctva SR navrhuje doplniť nariadenie vlády Slovenskej republiky č. 213/2004 Z. z. o ďalšom vzdelávaní pracovníkov v zdravotníctve v sústave certifikovaných pracovných činnosti o certifikované odbory s minimálnou dĺžkou trvania certifikačnej prípravy dva roky diabetológia, poruchy látkovej premeny a výživy a primárnu starostlivosť o deti a dorast.
Z dôvodu problémov nastávajúcich pri aplikácii § 8 nariadenia vlády SR č. 213/2004 Z. z. o ďalšom vzdelávaní pracovníkov v zdravotníctve bolo nutné vypustiť v § 4 ustanovenie odseku 5 ako nadbytočné a spôsobujúce aplikačné problémy.

Ministerstvo zdravotníctva Slovenskej republiky predkladá na rokovanie vlády Slovenskej republiky nové znenie návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 213/2004 Z. z. o ďalšom vzdelávaní pracovníkov v zdravotníctve.

Doložka zlučiteľnosti
návrhu právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu:  Ministerstvo zdravotníctva Slovenskej republiky
2. 	Názov návrhu právneho predpisu:
Nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 213/2004 Z. z. o ďalšom vzdelávaní pracovníkov v zdravotníctve

3. Záväzky Slovenskej republiky vo vzťahu k Európskym spoločenstvám a Európskej únii:
a) 
-	problematika návrhu právneho predpisu nie je prioritou aproximácie práva podľa článku 70 Európskej dohody o pridružení,
-	problematika návrhu právneho predpisu nie je prioritou aproximácie práva podľa aktualizovaného znenia Národného programu acquis communautaire, 
-	problematika návrhu právneho predpisu nie je prioritou podľa Partnerstva pre vstup, v ktorom Slovenská republika prevzala na seba záväzok zosúladiť legislatívu EÚ v oblasti rovnakých príležitostí pre mužov a ženy a záväzok posilniť príslušné administratívne štruktúry a štruktúry potrebné na koordináciu sociálneho zabezpečenia,
-	problematika návrhu právneho predpisu nie je prioritou aproximácie práva podľa prílohy tzv. Bielej knihy, 
-	problematika návrhu právneho predpisu nie je prioritou aproximácie práva podľa screeningu, kapitola 2 – Slobodný pohyb osôb, časť 02.50- Koordinácia systémov sociálneho zabezpečenia a kapitoly 13 – Sociálna politiky a zamestnanosť, časť 13.03 – Rovnosť príležitostí pre mužov a ženy,
-	návrh právneho predpisu nie je úlohou zahrnutou do Plánu legislatívnych úloh vlády Slovenskej republiky na rok 2004,
-	návrh právneho predpisu nie je úlohou zahrnutou do Prioritných úloh vlády Slovenskej republiky na rok 2004 a
-	návrh právneho predpisu nie je prioritou vyplývajúcou pre Slovenskú republiku z Pravidelnej správy Európskej komisie o stave pripravenosti Slovenskej republiky na členstvo v EÚ z 13. novembra 2001.
b) 	bezpredmetné
4. Problematika návrhu právneho predpisu nie je  upravená 
b)	v práve Európskych spoločenstiev		bezpredmetné
d) 	v práve Európske únie     				bezpredmetné
5. Dosiahnutý stupeň zlučiteľnosti s právom Európskych spoločenstiev a Európskej únie
Vzhľadom na vnútroštátny charakter upravovanej problematiky je bezpredmetné vyjadrovanie stupňa zlučiteľnosti návrhu právneho predpisu s právom  ES/EÚ.
6. Gestor (spolupracujúce rezorty): 		bezpredmetné
7. Účasť expertov pri príprave právneho predpisu a ich stanovisko k zlučiteľnosti návrhu právneho predpisu s  právom Európskych spoločenstiev a Európskej únie (špecifikácia úrovne a spôsobu externej účasti, napr. konzultácie a pod.): 
Na tvorbe právneho predpisu sa nezúčastnil žiaden expert a nebol vypracovaný žiadny posudok.

Osobitná časť

Čl. I

K bodu  1:
Špecializačný odbor diabetológia, poruchy látkovej premeny a výživy do sústavy špecializačných odborov v nariadení vlády č. 213/2004 Z. z. nebol zaradený, nakoľko v smernici Rady 93/16/EHS sa tento odbor nenachádza. Vzhľadom na vysokú incidenciu chorôb porúch látkovej premeny a výživy ako aj diabetu bolo nutné tento odbor zaradiť do sústavy certifikovaných pracovných činností v certifikovaných odboroch.

K bodu č. 2:
Ide o doterajšiu úpravu obsiahnutú v prílohe č. 1 nariadenia vlády SR č. 213/2004 Z. z. s tým, že certifikované pracovné činnosti v certifikovaných odboroch s minimálnou dĺžkou trvania certifikačnej prípravy 2 roky sa dopĺňajú a upravujú o praxou požadovanú ďalšiu certifikovanú pracovnú činnosť, ktorou je primárna starostlivosť o deti a dorast.

K bodu č. 3:
Ustanovenie § 4 ods. 5 sa v praxi ukázalo ako nadbytočné a spôsobujúce problémy pri aplikácii § 8 nariadenia vlády SR č. 213/2004 Z. z. o ďalšom vzdelávaní pracovníkov v zdravotníctve. 

Čl. II
Určuje sa dátum nadobudnutia účinnosti nariadenia vlády 1. august 2004.